60. ΑΠΟΦΑΣΙΣ ΥΠΟΥΡΓΟΥ ΕΘΝΙΚΗΣ ΟΙΚΟΝΟΜΙΑΣ Αριθ.48749/11883 της 13/30 Οκτ. 1972 (ΦΕΚ Β΄ 906) Περί επεκτάσεως της ασφαλίσεως ανεργίας εις κατηγορίας τινάς μισθωτών. Εγκρίνομεν την επέκτασιν της ασφαλίσεως ανεργίας εις τας κάτωθι κατηγορίας μισθωτών: α)Εις τους απασχολουμένους εκτός ασφαλιστικών περιοχών του ΙΚΑ υπαλλήλους, υπηρέτας και καθαριστρίας του Δημοσίου και των εντός ασφαλιστικών περιοχών εδρευόντων οργανισμών Δημοσίου Δικαίου, Δημοσίων Επιχειρήσεων, επιχειρήσεων ή εκμεταλλεύσεων κοινής ωφελείας (ΔΕΗ, ΟΤΕ, ΕΛΤΑ, ΟΣΕ κλπ.) και Τραπεζών. β)Εις τους απασχολουμένους εκτός ασφαλιστικών περιοχών του ΙΚΑ εργατοτεχνίτας του Δημοσίου δια την πέραν του διμήνου συνεχιζομένην απασχόλησίν των, και γ)Εις τους ησφαλισμένους γενικώς, ασχέτως εάν πρόκειται περί υπαλλήλων ή εργατοτεχνιτών τους απασχολουμένους εις το Δημόσιον, εις Οργανισμούς Δημοσίου Δικαίου, επιχειρήσεις ή εκμεταλλεύσεις κοινής ωφελείας και Τραπέζας ή εις λοιπούς εργοδότας, απασχολούντας συνήθως πλείονας των τριάκοντα μισθωτούς, εδρεύοντας εντός ασφαλιστικών περιοχών, εφ’ όσον, μετά συμπλήρωσιν ετησίας τουλάχιστον απασχολήσεως, συνεχώς ή διακεκομμένως εις τον αυτόν ή διαφόρους εργοδότας εντός ασφαλιστικής περιοχής και εις εργασίας υπαγομένας εις την ασφάλισιν του ΙΚΑ, μετατίθενται ή μετακινούνται υπό του εργοδότου των άνευ διακοπής της εργασιακής σχέσεως εκτός ασφαλιστικής περιοχής. Η παρούσα δημοσιευθήτω δια της Εφημερίδος της Κυβερνήσεως. 